मायावती के गढ़ से अभियान छेडेंगे राहुल गांधी | दुनिया | DW | 14.04.2010
मायावती के गढ़ से अभियान छेडेंगे राहुल गांधी
कॉंग्रेस और बीएसपी 14 अप्रैल को बाबा साहेब अंबेडकर के 119 वें जन्मदिन पर अपना अपना दलित कार्ड खेलने की कोशिश कर रहे हैं. राहुल गांधी ने घोषणा की है कि वे अंबेडकर नगर जाएंगे.
कॉंग्रेस समिति के महासचिव राहुल गांधी बीएसपी के गढ़ में जाने वाले हैं और वो भी अंबेडकर के जन्मदिवस के मौक़े पर. इसके लिए अंबेडकर नगर में कड़ी सुरक्षा व्यवस्था की गई है. राहुल वहां 14 अप्रैल को चेतना यात्रा की शुरुआत करेंगे.
अंबेडकर नगर मायावती का चुनाव क्षेत्र है और वहीं से राहुल गांधी अपनी रथयात्राओं की शुरुआत करने वाले हैं साथ ही वे रैली को संबोधन भी देंगे. वहीं रीता बहुगुणा भी अंबेडकर नगर में पहले से पहुंच गई हैं ताकि कॉंग्रेस की रैली सफल हो सके.
वहीं बीएसपी की योजना है कि वह यूपीए सरकार की ग़लत नीतियों के ख़िलाफ़ प्रदर्शन करेगी. उसकी कमियों, महिला आरक्षण बिल के विरोध में आवाज़ उठाएगी. उत्तर प्रदेश की मुख्यमंत्री मायावती के पार्टी सूत्रों ने कहा है कि बीएसपी ने वैसे तो पूरे राज्य में विरोध प्रदर्शन का आव्हान किया है लेकिन मुख्य ध्यान अंबेडकर नगर पर होगा.
कहा जा रहा है कि मायावती के निर्देश पर पार्टी के वरिष्ठ नेता, राज्य के केबिनेट मंत्री भी विरोध प्रदर्शनों में हिस्सा लेंगे.
उधर मीडिया में ख़बरें हैं कि राहुल गांधी को अंबेडकर की मूर्ति पर माल्यार्पण नहीं करने दिया जाएगा. ज़िला प्रशासन ने इस पर रोक लगा दी है. प्रशासन का कहना है कि इससे सुरक्षा व्यवस्था बिगड़ सकती है.
ताज़ा रिपोर्टों में सामने आया है कि उत्तर प्रदेश में बीएसपी की स्थिति कमज़ोर हो रही है वहीं पिछले चुनावों में उत्तर प्रदेश से कॉंग्रेस ने ज़बरदस्त जीत हासिल की है और वह वहां लगातार मज़बूत होने की कोशिश कर रही है.
पर्मालिंक http://p.dw.com/p/MuxI